แนวโน้มดัชนีเช้านี้ผันผวน
นักวิเคราะห์ฯคาดตลาดหุ้นไทยเช้านี้แกว่งตัวผันผวน จากตะวันออกกลางกดดัน ลุ้นแรงซื้อพลังงานพยุงดัชนี
24 ก.พ. 2554

นักวิเคราะห์ฯคาดตลาดหุ้นไทยเช้านี้แกว่งตัวผันผวน จากตะวันออกกลางกดดัน ลุ้นแรงซื้อพลังงานพยุงดัชนี
นายอนุพนธ์ ศรีอาจ ผู้อำนวยการอาวุโสฝ่ายวิจัย บล. บีฟิท กล่าวว่า ตลาดหุ้นไทยในเช้านี้ดัชนีน่าจะผันผวนจากแรงกดดันปัญหาตะวันออกกลางที่มีการชุมนุมขับไล่รัฐบาลในหลายประเทศ โดยเฉพาะที่ลิเบีย ซึ่งตอนนี้เกิดความกังวลว่าความรุนแรงจะลุกลามไปยังประเทศอื่น จึงทำให้เกิดการชะลอการลงทุนเพื่อรอติดตามสถานการณ์ 
อย่างไรก็ตาม จากสถานการณ์ดังกล่าวทำให้ราคาน้ำมันให้ปรับสูงขึ้น ส่งผลบวกต่อหุ้นในกลุ่มพลังงานปรับเพิ่มขึ้น และมองว่าหุ้นที่ปรับขึ้นจะเป็นตัวเดิม เช่น PTT PTTEP PTTCH TOP ฯลฯ ซึ่งการที่กลุ่มพลังงานมีมาร์เก็ตแคปใหญ่ น่าจะช่วยพยุงตลาดหุ้นโดยรวมเอาไว้ได้บ้าง  
สำหรับการลงทุนในช่วงนี้ แนะนำให้ถือเงิดสดเพื่อความปลอดภัยจากความไม่แน่นอนจากสถานการณ์ตะวันออกกลาง และมองว่าตลาดมีแนวโน้มที่จะปรับลงต่อได้ในช่วงสั้นนี้ พร้อมให้แนวรับ 985-980 แนวต้าน 995 จุดและ 1,000 จุด